1. ปัจจัยความเสี่ยง

1. ความเสี่ยงทางธุรกิจ

1.1 ความเสี่ยงด้านเทคโนโลยีของโรงกลั่นที่มีผลต่อความสามารถในการแข่งขัน

จากการที่โรงกลั่นของบริษัทฯ เป็นโรงกลั่นประเภท Simple Refinery
ที่มีกระบวนการกลั่นที่ให้น้ำมันเตาในสัดส่วนสูงเมื่อเปรียบเทียบกับโรงกลั่นของคู่แข่งขันซึ่งเป็นโรงกลั่นประเภท
Complex Refinery ในการกลั่นน้ำมันชนิดเดียวกัน
จึงอาจส่งผลต่อความสามารถในการใช้กำลังการผลิตของบริษัทฯ
หากปริมาณความต้องการใช้น้ำมันเตาลดลง เพื่อแก้ไขข้อจำกัดดังกล่าว ในเบื้องต้นบริษัทฯ
ได้จัดหาน้ำมันดิบที่มีส่วนผสมของน้ำมันเตาน้อยมาใช้กลั่น เช่น น้ำมันดิบจากแหล่งตะวันออกไกล
และเนื่องจากน้ำมันเตาเป็นน้ำมันที่มีราคาต่ำเมื่อเปรียบเทียบกับน้ำมันสำเร็จรูปชนิดอื่น ดังนั้น
มูลค่าน้ำมันสำเร็จรูปที่บริษัทฯ ผลิตได้จึงต่ำกว่ามูลค่าน้ำมันสำเร็จรูปที่ผลิตได้จาก Complex
Refinery และทำให้บริษัทฯ
มีค่าการกลั่นซึ่งเปรียบเสมือนกำไรขั้นต้นก่อนหักค่าใช้จ่ายในการผลิตที่ต่ำกว่า
ซึ่งส่วนต่างดังกล่าวมีอัตราที่ไม่แน่นอน ขึ้นอยู่กับส่วนต่างของราคาน้ำมันเตากับน้ำมันชนิดอื่น ๆ
ในช่วงเวลานั้น แต่ขณะเดียวกัน โรงกลั่นประเภท Simple Refinery
ก็มีต้นทุนในด้านการเงินลงทุน และค่าใช้จ่ายในการดำเนินงานที่ต่ำกว่ามากเมื่อเปรียบเทียบกับ
Complex Refinery เช่น ค่าเชื้อเพลิง ค่าสารเคมี
ค่าใช้จ่ายในการบำรุงรักษาโรงกลั่นและเครื่องจักร ฯลฯ
ดังนั้นอัตรากำไรหลังหักค่าใช้จ่ายในการผลิตของโรงกลั่นทั้งสองประเภทจึงมีความแตกต่างกันน้อยลง
ซึ่งส่วนต่างดังกล่าวคือผลตอบแทนจากมูลค่าการลงทุนที่แตกต่างกันระหว่างโรงกลั่นทั้งสองชนิด

อย่างไรก็ตาม เพื่อลดผลกระทบต่อความสามารถในการแข่งขัน และเพิ่มรายได้แก่กิจการ บริษัทฯ
ได้ขยายความร่วมมือกับ บริษัท ไทยออยล์ จำกัด (มหาชน) ในการส่งน้ำมันเตาไปกลั่นที่หน่วยกลั่น
CRACKER ของไทยออยล์ฯ และแบ่งผลประโยชน์หลังหักค่าใช้จ่ายในอัตราส่วนที่เท่ากัน
ซึ่งเป็นความร่วมมือที่ทั้งสองฝ่ายได้ประโยชน์ร่วมกัน โดยบริษัทฯ
จะได้ประโยชน์จากการใช้หน่วยกลั่นดังกล่าวโดยไม่ต้องลงทุนเพิ่มเป็นจำนวนมาก
ในขณะที่ไทยออยล์ฯจะได้ประโยชน์จากกำลังกลั่นในหน่วยดังกล่าวที่เกินความต้องการอยู่

นอกจากนั้นบริษัทฯ กำลังอยู่ในระหว่างศึกษาการลงทุนโครงการปรับปรุงคุณภาพน้ำมัน (Product
Quality Improvement: PQI) เพื่อให้สามารถผลิตน้ำมันเบนซินและดีเซล
ที่มีคุณภาพตามข้อกำหนดคุณภาพใหม่ที่จะกำหนดในปี 2554 และรวมถึงการลงทุนติดตั้งหน่วยกลั่น
CRACKER เป็นของตนเอง
เพื่อผลิตน้ำมันเชื้อเพลิงในปริมาณที่สอดคล้องกับความต้องการของตลาดในอนาคต
(ลดการผลิตน้ำมันเตา จากร้อยละกว่า 30 ให้เหลือเท่ากับร้อยละ 10 เทียบเคียงกับโรงกลั่นอื่น)
และได้ผลตอบแทนการลงทุนที่เหมาะสม

2.  ความเสี่ยงด้านการสนับสนุนจากภาครัฐภายหลังการปรับโครงสร้างการเงิน และบริษัท ฯ

  พ้นสภาพการเป็นรัฐวิสาหกิจ

เนื่องจากในอดีต (ก่อนวันที่ 14 สิงหาคม 2546) บริษัทฯมีสถานะเป็นรัฐวิสาหกิจ โดยกระทรวงการคลังถือหุ้นประมาณร้อยละ 48 และบริษัท ปตท. จํากัด (มหาชน) ประมาณร้อยละ 24 ของทุนจดทะเบียน 522.04 ล้านหุ้น ที่ผ่านมากระทรวงการคลังให้ความช่วยเหลือด้านการเงินแก่บริษัทฯด้วยการคํ้าประกันเงินกู้และให้กู้ยืมโดยตรง ประมาณ 8,100 ล้านบาท และการออก Letter of Comfort ให้แก่ธนาคารพาณิชย์ผู้ให้กู้จํานวน 4,000 ล้านบาท คิดเป็นร้อยละ 62 ของมูลค่าเงินกู้ทั้งหมดประมาณ 19,500 ล้านบาท 

ภายหลังการปรับโครงสร้างทางการเงิน ด้วยการเสนอขายหุ้นเพิ่มทุนในรูปของใบแสดงสิทธิในผลประโยชน์ที่เกิดจากหุ้นสามัญของบริษัทฯ สัดส่วนการถือหุ้นของภาครัฐจะน้อยกว่าร้อยละ 50 ทำให้บริษัทฯ พ้นจากสภาพการเป็นรัฐวิสาหกิจ และอาจไม่ได้รับความสนับสนุนทางตรงจากภาครัฐอีกต่อไป 

แต่อย่างไรก็ตามเนื่องจากกระทรวงการคลังยังคงรับประกันมูลค่าการลงทุนของต้นเงินของใบแสดงสิทธิฯ ประมาณ 9,600 ล้านบาทต่อนักลงทุนเป็นระยะเวลา 10 ปี สำหรับใบแสดงสิทธิฯที่ยังไม่ได้รับการไถ่ถอนเป็นหุ้นสามัญ ดังนั้น ถึงแม้ว่าบริษัทฯ จะพ้นจากสภาพรัฐวิสาหกิจแล้วก็ตาม บริษัทฯ เชื่อมั่นว่าภาครัฐยังจะให้การสนับสนุนการดําเนินธุรกิจของบริษัทฯต่อไป เพื่อให้มีผลประกอบการที่ดีและมีมูลค่าหุ้นที่ให้ผลตอบแทนต่อผู้ถือหุ้นในระดับที่น่าพอใจ เพื่อไม่ให้การรับประกันดังกล่าวเป็นภาระต่อภาครัฐในอนาคต และหากผลการดำเนินงานไม่เป็นไปตามการคาดการณ์ของบริษัทฯ จนมีผลทำให้ผู้ลงทุนใช้สิทธิขายใบแสดงสิทธิที่ยังไม่ได้รับไถ่ถอนเป็นหุ้นสามัญทั้งหมดคืนต่อกระทรวงการคลังตามเงื่อนไขที่กำหนด กระทรวงการคลังจะกลับมาเป็นผู้ถือหุ้นรายใหญ่ซึ่งส่งผลทำให้บริษัทฯ กลับสู่สภาพเป็นรัฐวิสาหกิจอีกครั้งหนึ่ง 

 1.3 ความเสี่ยงด้านสถานที่ตั้งโรงกลั่น สิ่งแวดล้อมและ ความปลอดภัย 

ปัจจุบันโรงกลั่นของบริษัทฯ เป็นโรงกลั่นแห่งเดียวที่ตั้งในเขตกรุงเทพฯ หากไม่มีระบบควบคุมที่ดีอาจส่งผลกระทบด้านสิ่งแวดล้อมและความปลอดภัยต่อชุมชนในละแวกใกล้เคียงได้ จึงอาจมีความเสี่ยงในการพิจารณาถึงความเหมาะสมของสถานที่ตั้งของโรงกลั่น ซึ่งจะส่งผลกระทบต่อการประกอบกิจการของบริษัทฯ อย่างไรก็ตาม บริษัทฯ มั่นใจว่ายังไม่มีเหตุที่จะทําให้มีการพิจารณาเรื่องดังกล่าว เนื่องจาก

ภาครัฐมีนโยบายสนับสนุนให้คลังน้ำมันของบางจาก และคลังพระโขนงของบริษัท ปตท. จำกัด (มหาชน) เป็นศูนย์กลางในการจ่ายน้ำมันในเขตกรุงเทพฯและปริมณฑล ขณะนี้ภาครัฐมีนโยบายชัดเจนที่จะปิดคลังน้ำมันบริเวณช่องนนทรีซึ่งทำให้ปริมาณน้ำมันที่จ่ายออกจากคลังช่องนนทรีส่วนใหญ่ต้องมาจ่ายผ่านคลังของบางจาก และคลังน้ำมัน ปตท. ในขณะนี้บริษัทบางจากฯ และบริษัท ปตท. จำกัด (มหาชน) ได้ร่วมดำเนินการหารือเกี่ยวกับความเป็นไปได้ที่จะเป็นแหล่งจ่ายน้ำมันไปยังเขตกรุงเทพฯและปริมณฑลเพื่อสนองต่อนโยบายของภาครัฐ

ภาครัฐเห็นชอบให้กรมธนารักษ์ขยายระยะเวลาเช่าที่ดินบริเวณโรงกลั่นเป็นระยะเวลา 30 ปี แทนระยะเวลา การเช่าที่เหลืออีก 12 ปี

การจัดการด้านสิ่งแวดล้อมและความปลอดภัยที่ดีตลอดเวลา บริษัทฯดำเนินกิจการโดยคำนึงถึงความปลอดภัยและผลกระทบต่อสภาพแวดล้อมเป็นหลัก โดยมีการกำหนดมาตรการควบคุมความเสี่ยงของโรงกลั่นที่สำคัญ เช่น ปฏิบัติตามกฎหมายที่เกี่ยวข้องกับความปลอดภัยอย่างเคร่งครัด ทำการประเมินความเสี่ยงทุกขั้นตอนการทำงาน และบำรุงรักษาอุปกรณ์การผลิตตามระยะเวลาที่กำหนด เป็นต้น บริษัทฯ ได้รับการรับรองมาตรฐานต่างๆ เช่น ระบบจัดการอาชีวอนามัยและความปลอดภัย มอก.18001 เลขที่ OHS00007/007 เป็นโรงกลั่นแห่งแรกในประเทศไทย และปีนี้ยังได้รับมาตรฐาน OHSAS 18001 เพิ่มเติม รวมทั้งได้รับการรับรองมาตรฐาน ISO 14001 อย่างต่อเนื่องตั้งแต่ปี 2540 เป็นต้นมาในขอบข่าย “การกลั่นน้ำมันปิโตรเลียม” Petroleum Refining ทุกขั้นตอนของกระบวนการผลิตน้ำมันซึ่งรวมถึงการตรวจสอบและติดตามคุณภาพสิ่งแวดล้อม

2. ความเสี่ยงทางด้านการเงิน

 2.1 ความเสี่ยงด้านราคาน้ำมันในตลาดโลก

 เนื่องจากต้นทุนหลักของธุรกิจน้ำมันกว่าร้อยละ 90 เป็น “น้ำมัน” โดยการกำหนดราคาน้ำมันดิบและราคาน้ำมันสำเร็จรูปจะแปรผันตามราคาซื้อขายน้ำมันในตลาดโลก ซึ่งปกติบริษัทฯ จะต้องจัดหาน้ำมันดิบล่วงหน้าประมาณ 1-2 เดือน (ซึ่งเป็นวิธีปฏิบัติปกติในการสั่งซื้อน้ำมันดิบของโรงกลั่นโดยทั่วไป) โดยจะตกลงกับผู้ขายในเรื่องชนิดน้ำมัน เดือนที่ส่งมอบ และเกณฑ์ที่จะใช้คำนวณราคาซื้อขายน้ำมันดิบสำหรับคำสั่งซื้อแต่ละครั้ง ซึ่งมักเป็นเกณฑ์ที่อ้างอิงกับราคาเฉลี่ยของน้ำมันดิบอ้างอิง (Benchmark Crude) ของเดือนที่ส่งมอบ หลังจากนั้นเมื่อส่งมอบน้ำมันดิบแล้วต้องผ่านกระบวนการขนส่ง ลำเลียง เตรียมวัตถุดิบ กลั่นเป็นน้ำมันสำเร็จรูป ตลอดจนเก็บในถังเพื่อรอการจำหน่าย สำหรับการกำหนดราคาจำหน่ายน้ำมันสำเร็จรูปจะอ้างอิงกับราคาน้ำมันสำเร็จรูปเฉลี่ยในตลาดจรสิงคโปร์ในช่วงเวลาที่ส่งมอบ ดังนั้นจึงมีส่วนต่างของระยะเวลาตั้งแต่การสั่งซื้อน้ำมันดิบจนถึงการจำหน่ายน้ำมันสำเร็จรูปให้ผู้บริโภคประมาณ 2-3 เดือน ซึ่งอาจเกิดความเสี่ยงในการบริหารต้นทุนวัตถุดิบเพื่อให้ได้ค่าการกลั่น (Gross Refining Margin : GRM) ดีที่สุด

 เพื่อป้องกันความเสี่ยงที่อาจเกิดขึ้นและลดผลกระทบต่อการดำเนินธุรกิจให้เหลือน้อยที่สุด บริษัทฯ ได้ตั้งคณะกรรมการบริหารความเสี่ยงด้านราคาและการเงิน โดยมีผู้จัดการใหญ่เป็นประธาน ทำหน้าที่ กำหนดนโยบาย และ เป้าหมายการบริหารความเสี่ยงในการดำเนินธุรกิจของบริษัทที่เกิดจากความผันผวนของราคาน้ำมันอย่างต่อเนื่อง โดยให้ความผันผวนในการดำเนินธุรกิจอยู่ในระดับที่มีผลกระทบต่อกิจการน้อยที่สุด โดยใช้เครื่องมือการบริหารความเสี่ยงที่มีอยู่ในตลาด เช่น การกำหนดส่วนต่างราคาของน้ำมันสำเร็จรูปกับราคาน้ำมันดิบอ้างอิงล่วงหน้า และ/หรือ ขายน้ำมันดิบ/น้ำมันสำเร็จรูปคงคลังล่วงหน้า เป็นต้น และตั้งแต่ปี 2545 บริษัทฯ ได้ร่วมมือกับพันธมิตรทางธุรกิจในการขนส่งลำเลียงน้ำมันดิบจากตะวันออกกลางร่วมกัน ซึ่งนอกจากจะทำให้มีต้นทุนค่าขนส่งต่ำลงแล้ว ยังช่วยลดปริมาณการสั่งซื้อน้ำมันดิบแต่ละเที่ยวลง ลดปริมาณน้ำมันคงคลัง และกระจายการสั่งซื้อออกไปได้ เป็นการลดความเสี่ยงด้านราคาน้ำมันได้อีกทางหนึ่ง นอกจากนั้นบริษัทฯ ยังได้ทำสัญญาระยะยาวสั่งซื้อน้ำมันดิบจากแหล่งภายในประเทศเพิ่ม (น้ำมันดิบปัตตานี) ซึ่งนอกจากต้นทุนราคาจะถูกกว่าเมื่อเทียบกับการนำเข้าน้ำมันดิบจากต่างประเทศแล้ว ยังช่วยลดความเสี่ยงจากการผันผวนของราคาน้ำมันอีกทางหนึ่งเนื่องจากระยะเวลาการขนส่งที่สั้นลง

 2.2 ความเสี่ยงเรื่องการผันผวนของอัตราแลกเปลี่ยน

ในกิจการกลั่นน้ำมัน ต้นทุนสินค้าและรายได้ของบริษัทฯ จะอิงกับเงินสกุลดอลลาร์ สรอ.
โดยต้นทุนที่สำคัญเป็นการจัดหาน้ำมันดิบซึ่งส่วนใหญ่ต้องนำเข้าจากต่างประเทศและต้องชำระเป็นเงินสกุลดอลลาร์
สรอ.
ในขณะที่รายได้จากการกำหนดราคาขายหน้าโรงกลั่นภายในประเทศจะคำนวณโดยอ้างอิงราคาน้ำมันสำเร็จรูปในตลาดสิงคโปร์ที่เป็นเงินสกุลดอลลาร์
สรอ. เช่นกันโดยใช้อัตราแลกเปลี่ยน ณ วันที่ขายเพื่อแปลงเป็นเงินสกุลบาท
ดังนั้นความผันผวนของอัตราแลกเปลี่ยนจึงอาจมีผลกระทบต่อทั้งรายได้และต้นทุนของบริษัทฯ

จากการที่ มีต้นทุนสินค้าและรายได้อิงกับเงินสกุลดอลลาร์ สรอ. ดังกล่าว ทำให้บริษัทฯ
มีทั้งทรัพย์สินและหนี้สินที่มีมูลค่าเป็นเงินสกุลดอลลาร์ สรอ.
โดยทรัพย์สินที่สำคัญได้แก่น้ำมันดิบและน้ำมันสำเร็จรูปที่เป็นสินค้าคงเหลือ
เพื่อลดความเสี่ยงจากอัตราแลกเปลี่ยน บริษัทฯจึงได้มีการจัดทำสัญญาซื้อ – ขาย
เงินตราต่างประเทศล่วงหน้า และการทำตราสารอนุพันธ์ โดยบริษัทฯ
ได้จัดตั้งคณะกรรมการบริหารความเสี่ยงด้านราคาและการเงิน
เพื่อพิจารณาและกำหนดนโยบายในการบริหารความเสี่ยงจากอัตราแลกเปลี่ยน

3. ความเสี่ยงทางด้านการปฏิบัติการ

 3.1ความเสี่ยงด้านวินาศภัยหรืออุบัติเหตุระหว่างการขนส่ง

กิจการของบริษัทต้องเกี่ยวข้องกับการขนส่งน้ำมันเป็นจำนวนมาก จึงมีความเสี่ยงในเรื่องนี้
ซึ่งประกอบด้วย

- ความเสี่ยงจากการเกิดวินาศภัยระหว่างการขนส่งน้ำมันดิบจากแหล่งน้ำมันดิบมายังโรงกลั่น

บริษัทฯ ต้องจัดหาน้ำมันดิบจากแหล่งต่างๆ ทั้งในและนอกประเทศ โดยการขนส่งทางเรือขนาดใหญ่
หากเกิดวินาศภัยระหว่างการขนส่งในเที่ยวใดแล้ว อาจส่งผลทั้งต่อทรัพย์สิน สิ่งแวดล้อม
และอาจรวมถึงผลกระทบต่อการผลิตของบริษัทฯ แม้ว่าบริษัทฯ จะได้ทำประกันภัยทรัพย์สินและบุคคลที่
3 ไว้แล้วก็ตาม บริษัทฯ ตระหนักถึงความสำคัญของเหตุดังกล่าวอยู่เสมอ
จึงได้ปรับปรุงมาตรฐานการขนส่งน้ำมันให้ดีขึ้น เช่น มีอุปกรณ์ที่ได้มาตรฐานทั้งถังดับเพลิงประจำเรือ
การล้อมทุ่นกักน้ำมัน (BOOM) ตลอดเวลาที่เรือเทียบท่า
ตลอดจนรวมกลุ่มกับผู้ค้าน้ำมันอื่นในการร่วมกันเข้าระงับเหตุหากเกิดเหตุฉุกเฉิน
และในกรณีที่เกิดเหตุการณ์ที่ทำให้ไม่ได้รับน้ำมันดิบเที่ยวใดเที่ยวหนึ่ง บริษัทฯ
สามารถซื้อน้ำมันดิบหรือน้ำมันสำเร็จรูปจากผู้ประกอบการรายอื่นเพื่อนำมาใช้เป็นการชั่วคราวได้

- ความเสี่ยงจากการเกิดอุบัติเหตุระหว่างการขนส่งน้ำมันสำเร็จรูปให้ลูกค้า

การจำหน่ายน้ำมันให้ลูกค้าทั้งประเภทอุตสาหกรรม ขายส่ง และขายปลีกผ่านสถานีบริการ
ส่วนใหญ่ขนส่งจากคลังน้ำมันโดยทางรถยนต์ ซึ่ง ณ ปัจจุบัน บริษัทฯ ได้ว่าจ้างผู้รับเหมาจำนวน 6
ราย ขนส่งน้ำมันให้ลูกค้า เป็นสัญญาจ้างเหมาระยะยาว 3-5 ปี โดยบริษัทฯ
พิจารณาคุณสมบัติของผู้รับเหมาดังกล่าวที่ได้มาตรฐานระดับสากล จากความพร้อมในการดําเนินงาน
คุณภาพ และประสบการณ์ รวมทั้งกำหนดให้ผู้รับเหมาต้องปฏิบัติตามกฎเกณฑ์ต่างๆ ที่บริษัทฯ
กำหนดเพื่อให้การขนส่งเป็นไปอย่างมีประสิทธิภาพและปลอดภัย

ในกรณีที่เกิดอุบัติเหตุระหว่างการขนส่งในเที่ยวใดก็ตาม จนอาจส่งผลกระทบต่อทรัพย์สินของบริษัทฯ
หรืออาจสร้างความเสียหายให้ประชาชน ชุมชน และสาธารณะสมบัติ บริษัทฯ
มีเงื่อนไขในสัญญาจ้างที่สามารถเรียกค่าเสียหายต่อผู้ขนส่งได้ นอกจากนี้ บริษัทฯ
เริ่มทดลองติดตั้งเครื่องติดตามรถบรรทุกจำนวนหนึ่งผ่านระบบดาวเทียม หรือ Global
Positioning System (GPS) เพื่อควบคุมคุณภาพการขนส่งนํ้ามัน นอกจากนี้ บริษัทฯ
ยังมีการขนส่งน้ำมันทางท่อจากโรงกลั่นไปยังคลังน้ำมันบางปะอิน
ซึ่งถือเป็นทางเลือกหนึ่งที่จะช่วยลดปริมาณการขนส่งน้ำมันสำเร็จรูปโดยทางรถยนต์
เพื่อลดโอกาสของอุบัติเหตุที่อาจจะเกิดขึ้น

  3.2 ความเสี่ยงจากผลกระทบของบริษัท ขนส่งน้ำมันทางท่อ จำกัด

การจำหน่ายน้ำมันของบริษัทฯ ส่วนหนึ่งต้องขนส่งผ่านท่อส่งน้ำมันของบริษัท ขนส่งน้ำมันทางท่อ จำกัด
(FPT) โดยท่อมีจุดเริ่มต้นที่โรงกลั่นน้ำมันบางจาก
เดินท่อเลียบแนวพื้นที่ทางรถไฟไปยังคลังน้ำมันที่สนามบินดอนเมือง
และต่อไปสิ้นสุดที่คลังน้ำมันของบริษัทฯ ที่อำเภอบางปะอิน จังหวัดพระนครศรีอยุธยา
เป็นระยะทางรวม 69 กิโลเมตร
ถึงแม้ท่อขนส่งจะได้รับการออกแบบให้มีความยืดหยุ่นและรองรับแรงสั่นสะเทือนได้
แต่อาจได้รับผลกระทบจากการก่อสร้างระบบสาธารณูปโภคต่างๆ
ซึ่งทำให้ท่อเกิดความเสียหายและมีรอยรั่ว
จนทำให้ไม่สามารถขนส่งน้ำมันทางท่อได้ในระยะเวลาหนึ่ง
ดังนั้นจึงอาจกระทบต่อการจำหน่ายน้ำมันเชื้อเพลิงเครื่องบินไอพ่นให้แก่ บมจ. การบินไทย
และการจำหน่ายน้ำมันให้ลูกค้าของบริษัทฯ ผ่านสถานีบริการน้ำมันในภาคกลาง
ภาคเหนือและตะวันออกเฉียงเหนือ

อย่างไรก็ดี FPT ได้ดูแลรักษาระบบขนส่งทางท่ออย่างสม่ำเสมอ
พร้อมทั้งติดตั้งระบบตรวจสอบสภาพของท่อขนส่งเป็นระยะๆ
หากเกิดปัญหาสามารถจัดส่งเจ้าหน้าที่เข้าไปซ่อมแซมได้โดยทันที นอกจากนี้ บริษัทฯ
มีปริมาณน้ำมันสำรองที่คลังน้ำมันบางปะอินที่พอเพียงกับการจำหน่ายได้ประมาณ 10 วัน
และหากน้ำมันไม่พอจำหน่ายและไม่สามารถขนส่งน้ำมันทางท่อมาที่คลังบางปะอินได้ทัน บริษัทฯ
สามารถจัดส่งน้ำมันจากคลังน้ำมันแห่งอื่นของบริษัทฯ
รวมทั้งประสานกับคู่ค้าน้ำมันอื่นเพื่อขอใช้คลังร่วมกันกรณีเกิดเหตุฉุกเฉิน

สําหรับกรณีย้ายสนามบินแห่งชาติไปยังสนามบินสุวรรณภูมิ (หรือท่าอากาศยานสากลกรุงเทพแห่งที่ 2)
ซึ่งคาดว่าจะเปิดดำเนินการประมาณปลายปี 2548 บริษัท บริการเชื้อเพลิงการบินกรุงเทพ จำกัด
(BAFS) ได้ดำเนินการเชื่อมต่อท่อขนส่งนํ้ามันของ FPT จากบริเวณมักกะสันไปยังสนามบินสุวรรณภูมิ
คาดว่าจะแล้วเสร็จในราวเดือน กันยายน 2548 ซึ่งจะทำให้บริษัทฯ
บางจากสามารถลำเลียงน้ำมันผ่านท่อดังกล่าวไปยังสนามบินได้

4. ความเสี่ยงเรื่องเงินปันผล

ภายหลังจากการลดมูลค่าหุ้นที่ตราไว้จากหุ้นละ 10 บาทเป็นหุ้นละ 1 บาท
และการโอนทุนสำรองและส่วนเกินมูลค่าหุ้นทั้งหมดเพื่อชดเชยผลขาดทุนสะสมตามมติที่ประชุมวิสามัญผู้ถือหุ้นเมื่อวันที่
29 สิงหาคม 2546 แล้ว บริษัทฯยังคงมีส่วนขาดทุนสะสมเหลืออยู่ประมาณ 2,389 ล้านบาท (ณ
วันที่ 31 ธันวาคม 2546) เพื่อให้บริษัทฯ สามารถจ่ายเงินปันผลให้แก่ผู้ถือหุ้นได้โดยเร็ว
ที่ประชุมสามัญผู้ถือหุ้นประจำปี 2547 เมื่อวันที่ 29 เมษายน 2547 ได้พิจารณาอนุมัติให้บริษัทฯ
ดำเนินการลดผลขาดทุนสะสมที่ยังเหลืออยู่ทั้งหมด โดยการนำส่วนเกินมูลค่าหุ้นจำนวน 2,772
ล้านบาท ซึ่งเกิดจากเพิ่มทุนโดยการออกหุ้นสามัญมูลค่า 3,003 ล้านบาท
ในรูปของใบแสดงสิทธิในผลประโยชน์ที่เกิดจากหุ้นสามัญผ่านบริษัท สยามดีอาร์ จำกัด
มาลดผลขาดทุนสะสมดังกล่าว ซึ่งทำให้ผลขาดทุนสะสมหมดไป ดังนั้นตามข้อบังคับของบริษัทฯ บริษัทฯ
ก็จะจ่ายเงินปันผลได้ หากบริษัทฯ ไม่มีความจำเป็นที่จะต้องสำรองเงินไว้เพื่อการลงทุนขยายกิจการ
และ/หรือสำรองจ่ายเพื่อการอื่น

แต่อย่างไรก็ตาม
เพื่อเพิ่มความสามารถในการแข่งขันและความสามารถในการผลิตผลิตภัณฑ์ให้สอดคล้องกับความต้องการของตลาดและมาตรฐานคุณภาพน้ำมันใหม่ที่รัฐจะประกาศใช้ในปี
2554 บริษัทฯ มีแผนที่จะลงทุนเพิ่มในโครงการปรับปรุงคุณภาพน้ำมัน
ซึ่งขณะนี้อยู่ในขั้นตอนการศึกษาความเป็นไปได้และประเมินความคุ้มค่าในการลงทุน
ซึ่งอาจส่งผลทำให้บริษัทฯ มีความจำเป็นที่จะต้องสำรองเงินไว้ใช้ในโครงการดังกล่าว